...and is that your theory?: Resensie-in-wording: Kruitvat deur Henning Janse van Vuuren
Hier is net 'n paar punte:
Die ensemble cast werk regtig goed: Elkeen het 'n duidelike stem en die verhouding tussen die mense raak net so lekker soos die plot. Laat my dink aan Firefly of Buffy the Vampire Slayer... nee, daar's niks teenage angst nie, ek praat net van die spitsvondige deernis tussen karakters.
Afrikaans is op sy beste in dialoog, en Kruitvat doen dialoog uitstekend.
Daar's niks ekstra vet sover nie: die plot kap aan teen 'n ratse pas, maar vat ook sy tyd om die wêreld van hierdie mense duidelik te skets.
As jy hou van Douglas Adams, Terry Pratchett -- en in Afrikaans van Poppekas, Deon Meyer, en selfs Kerneels Breytenbach -- dan is hierdie jou koppie Earl Grey. (Ook as jy hou van Skandinawiese krimi's, soos Jo Nesbo, soos Amazon my herinner.)
Die karakters is volwasse en herkenbaar. Hulle is nie argetipes, karikature, simbole, weerspieëlings, opsommings, tools of puppets nie. Baie verfrissend.
Die vroulike karakter is geen sidekick-hanger-on nie: Sy's 'n volwaardige, sterk mens en die interaksie tussen haar en die hoofkarakters is geloofwaardig soos min wat ek al in Afrikaans raakgesien het.
Die politiek is nie verdag nie: Hierdie is normale, eerbare, wit Afrikaners wat probeer sin maak uit 'n world gone maddde, maar wat diep en moreel omgee vir die mense om hulle. Puik. Mens voel tuis hier, jy herken die wêreld; dis nie verdraai vir 'n politieke of Letterkundige doelwit nie.
Mens voel mens kan braai met Henning Janse van Vuuren.
Aan die con kant:
Net in hoofstuk een is daar een oomblik waar die bewussynstroom te vinnig na 'n ander karakter spring. Dís waarskynlik omdat daar net 'n aks te veel dialoog is, terwyl die leser nog sy voete probeer vind in die vinnige stroom van die gesprek.
Ek's bietjie minder as halfpad. Nou begin die plot belangrik raak. As ek die skrywer was sou die versoeking groot raak om nou 'n spul nuwe karakters voor te stel... en dit kan alles baie gekompliseerd maak. Ons sal sien wat gebeur.
'n Nota oor versorging:
Dié boek is net elektronies beskikbaar. (Dis ook as slapband beskikbaar.) Die kwaliteit van die aanbieding is van aansienlik hoër gehalte as amper elke gedrukte Afrikaanse boek wat ek die afgelope jaar moes resenseer. Daar is 2 gevalle tot dusver waar ek slegs uit persoonlike stylkeuse woorde anders sou skryf. Daar is geen tikfoute nie; die taal is keurig geredigeer (ek notice dat hier 'n goeie sub betrokke was -- ons subs sien sulke goed raak). Dis waarskynlik die beste waarde vir jou geld as jy op soek is na Afrikaanse stories.
Maar kan dinge nog verkeerd loop vir ons held, die skrywer?
Ons sal binnekort uitvind.
Vir die puriteine: Hier is 'n gesprek wat ek met Henning Janse van Vuuren op Facebook gehad het:
Marius Visser Daai joke wat Onnasis in die bar maak, ná die Vosloo's die driemanskap probeer intimideer: priceless. Hardop gelag. Dit gebeur nooit. Vra enigiemand.
Marius Visser onassis, selfs.
Henning Janse Van Vuuren Dankie. Lag gerus meer gereeld. Waar trek jy?
Marius Visser Mykindle sê 48%. Juis net ná die joke in die bar.
Henning Janse Van Vuuren Ek wil jou nie onbehoorlik beïnvloed nie, maar ek dink die boek bou lekker op na 'n klimaks. Ek sien uit na jou resensie. In fact gaan ek nou daai skakel hier plak. Uhum.
Henning Janse Van Vuuren Ek moet dit net eers gou uitfigure.
Marius Visser Jy't jou kans gehad om my te beïnvloed, daai lang aande wat jy geskryf het. Nou's dit te laat. (Maak nota van skrywer se angs... Werk dit in kop in... Iets soos sweet en trane... Wag, ek moet pasop ek druk nie per ongeluk enter nie.)
Henning Janse Van Vuuren Ha ha! Nota: Skrywer is besig om Resensent te fnuik met geveinsde angs aanvalle.
Marius Visser Ek wou nounet tik: Dit was so snaaks julle't seker vergeet om te lag. [*Hierdie kom uit die boek.]
Henning Janse Van Vuuren Hei, daar's kopiereg op daai stuff. In elk geval, ek moet gaan navorsing doen vir Boek III (CSI). Cheers en lekker lees.
Marius Visser Ek erken dit links en regs: ek wens ek was meer watsenaam gesaghebbend vir hierdie resensie. (Sal help as ek nie watsenaam gebruik nie.) Sodat ek hierdie boek kan launch met 'n bang. Jy het uiters goed gemaak. Sterkte.